Identifiseer emosionele afknouery - Jou Gesin | Solidariteit WêreldJou Gesin | Solidariteit Wêreld
Tuis › Artikels › Identifiseer emosionele afknouery
Identifiseer emosionele afknouery
Emosionele afknouery gebeur gewoonlik oor 'n tyd en kan vergelyk word met klein druppeltjies water. Elke druppeltjie op sigself is onbelangrik en het min uitwerking, maar maande en jare se gereelde waterdruppels kalwer selfs die hardste materiaal uit. Emosionele mishandeling is meestal onsigbaar, in teenstelling met fisieke mishandeling wat herken word aan blou kolle, 'n gebreekte arm, of dalk 'n stukkende lip. En wanneer jy self in die situasie is, is dit maklik om die tekens mis te kyk.
Aanvanklik is die mishandelaar aantreklik, sjarmant en hy of sy oorweldig jou geheel en al. Stadig maar seker begin hierdie persoon se gedrag verander en eers wanneer jou selfbeeld tot op die grond afgebreek is, besef jy wat aan die gang is.
Selfs al word jy nie fisies geslaan nie, word jy op ander maniere afgebreek deur jou vrese uit te buit, en vernedering, verkleinering, intimidasie, manipulasie, voortdurende kritiek en sarkasme om jou te onderwerp aan hom of haar.
Emosionele mishandeling breek jou selfvertroue en sin vir selfwaarde af. Niks wat jy doen, is goed genoeg nie. Die mishandelde verloor mettertyd selfvertroue, veral as jy die heeltyd hoor jy is vet, dom en lelik. Emosionele mishandeling is wanneer jy oor en oor moet hoor hoe sleg jy, jou vriende, jou familie, jou werk, jou waardes en alles wat vir jou belangrik is, is. Later begin jy dit glo.
Tekens om na op te let
Die afkraking van jou familie en vriende is 'n poging om jou te vervreem van jou ondersteuningstrukture, om sodoende beheer oor jou emosies te verkry.
Die persoon word kwaad oor klein dingetjies, wat gewoonlik deur beledigings gevolg word.
Jy loop op eiers om hom/haar nie te ontstel nie.
Daar is ook 'n sekere kyk, wat vrees aanwakker.
Hulle neem nooit verantwoordelikheid vir die seermaak van ander nie. Die argument sal altyd so verdraai word dat jy die blaam daarvoor dra.
Jy word name genoem, wat afbreek en seermaak.
Skending van jou karakter.
Geskree en gevloek om jou te intimideer. Dit kan ook met vuishoue teen goed of gooi van goed gepaard gaan.
Neerhalend – "Jy kan probeer maar dit is buite jou vermoë."
Jy word in die openbaar in die verleentheid geplaas; grappies word gemaak oor iets waaroor jy baie sensitief is.
Met minagting reageer op iets wat vir jou belangrik is.
Laat jou soos 'n dwaas lyk.
Beledigings oor jou voorkoms net voor julle uitgaan.
Jou prestasies word misken.
Jou stokperdjie word as onbelangrik beskou.
Laat jou verleë voel oor jou tekortkominge.
Beheerspeletjie sluit in:
Hou jou bewegings dop, ook op WhatsApp en Facebook.
Sluit jou uit besluitnemings uit.
Wil jou finansieel beheer.
Deel direkte bevele uit.
Gedurige uitbarstings oor jy nie opdragte uitgevoer het nie.
Behandel jou soos 'n kind – wat jy mag aantrek, eet en wie jy mag sien.
Onvoorspelbaar – kan skielik in woede uitbars en dan weer liefdevol wees; dit veroorsaak dat jy heeltyd op eiers loop.
Stap uit by 'n sosiale geleentheid en laat jou met 'n rooi gesig agter.
Derika de Villiers, 'n kliniese sielkundige in Pretoria verduidelik dit soos volg: "Afknouery kan as 'n beskermingsmeganisme gebruik word. Mense wat minderwaardig voel, knou gewoonlik ander af om beter oor hulself te voel. Emosionele afknouery is 'n doeltreffende manier om fisieke en emosionele afstand van 'n ander persoon te verkry. Wanneer jy 'n ander persoon afknou, veroorsaak dit dat die persoon nie meer naby jou wil wees nie."
Effek op die slagoffer
Slagoffers van emosionele afknouery sal depressief, angstig en eensaam voel.
Gee toe aan die afknouer se eise omdat hulle konflik probeer vermy.
Emosionele mishandeling kan lei tot langdurige sielkundige probleme.
Emosionele mishandeling vind meestal in liefdesverhoudinge plaas, maar dit mag ook in ander kontekste gebeur, soos in die werksomgewing of selfs tussen vriende en tussen ouers en kinders.
Die mishandelde raak gewoond daaraan en begin al hoe meer alkohol of middele soos pille of selfs dwelms gebruik om die spanning te verdoof.
Op watter manier jy ook al mishandel word, die diepste doel van mishandeling is om jou lewe en jou doen en late te kan beheer. Onthou, al is dit hoe moeilik – daar is hulp. Praat met iemand; kerke het ook dikwels beraders wat begrip het vir jou omstandighede.
Lifeline Nasionale Beradingslyn Bel 0800 150 150 / 0861 322 322 (24 uur); 065989 9238 (berading deur middel van WhatsApp-oproep).
Bevelsentrum vir Geslagsgebaseerde Geweld 0800 428 428 of *120*7867# vanaf enige selfoon.
FAMSA – Familie- en Huweliksvereniging van Suid-Afrika 011 975 7106/7; national@famsa.org.za\
CIPLA 24-uur Geestesgesondheidhulplyn 0800 456 789; WhatsApp: 076 88 22 77 5
Die Solidariteit Gilde vir Gesondheidspraktisyns is 'n beroepsgemeenskap wat saamstaan en saamwerk en daarop toegespits is om die gesondheidsberoepe te beskerm, jongmense 'n kans op 'n loopbaan binne die gesondheidsberoepe te gee, en die waghond te wees wat brandpunte in die beroep met werkbare oplossings takel. Gemeenskaplike waardes gee aan elke gildelid iets om in te glo, asook 'n platform om terug te ploeg en kennis te deel deur netwerkgeleenthede, werkskepping of mentorskapprogramme. Besoek gerus https://gildes.solidariteit.co.za/ vir meer inligting.
https://www.netwerk24.com/huisgenoot/Jou-lewe/Verhoudings/huishoudelike-geweld-tydens-inperking-kry-hier-hulp-vir-mishandeling-20200422